- 3.21. Бондын бүртгэлд өөрчлөлт оруулахад дараах баримт бичгийг Хороонд, бонд нь бүртгэлтэй арилжаа эрхлэх байгууллагын журамд заасан баримт бичгийг тухайн байгууллагад тус тус зэрэг хүргүүлнэ:
- 3.21.1. үндэслэл бүхий албан хүсэлт;
- 3.21.2. өмнө хийсэн болон хийх шаардлагатай төлбөрийн мэдээлэл;
- 3.21.3. бүртгэлд өөрчлөлт оруулахтай холбоотойгоор хөрөнгө оруулагчийн эрх ашгийг хамгаалах чиглэлээр авсан арга хэмжээний тухай мэдээлэл;
- 3.21.4. бондын гэрээнд заасан нөхцөлд өөрчлөлт оруулах тухай эрх бүхий этгээдийн шийдвэр;
- 3.21.5. бондын танилцуулгад орсон өөрчлөлтийн тухай дэлгэрэнгүй мэдэгдэл;
- 3.21.6. бондын гэрээний төсөл;
- 3.21.7. бонд гаргагчийн шаардлагатай гэж үзсэн бусад.
- 3.22. Бондын бүртгэлд өөрчлөлт оруулах хүсэлт, холбогдох баримт бичгийг Хороо хүлээн авснаас хойш ажлын 10 өдрийн дотор хянаж, бүртгэлд өөрчлөлт оруулсан тухай холбогдох этгээдийн шийдвэрийг үндэслэн бондын бүртгэлд өөрчлөлт оруулах эсэх асуудлыг шийдвэрлэнэ.
- 3.23. Хороо бондыг дараах тохиолдолд бүртгэлээс хасна:
- 3.23.1. бонд гаргагч нь үндсэн болон хүүгийн төлбөрийг бүрэн төлсөн;
- 3.23.2. бонд гаргагч нь бондын гэрээнд заасны дагуу нийт гаргасан бондын тодорхой хэсгийг эргүүлэн худалдан авч, эсхүл бонд эзэмшигч хөрөнгө оруулагч нь бонд гаргагчид нийт гаргасан бондын тодорхой хэсгийг эргүүлэн худалдаж, тухайн бондыг бүртгэлээс хасуулах хүсэлт гаргасан;
- 3.23.3. хөтөлбөр хэрэгжүүлж, тэргүүн ээлжид гаргасан бондын хугацаа дуусаж, үндсэн болон хүүгийн төлбөрийг бүрэн төлсөн;
- 3.23.4. нийтэд санал болгох бондыг Хороонд бүртгүүлснээс хойш зургаан сарын дотор танилцуулгад заасан хэмжээгээр анхдагч зах зээлд санал болгоогүй, эсхүл санал болгосон боловч уг үйл ажиллагаа амжилтгүй болсон;
- 3.23.5. шүүх болон эрх бүхий төрийн байгууллагаас бонд гарагчийг татан буулгах шийдвэр гаргасан.
- 3.24. Бонд гаргагч нь бондыг бүртгэлээс хасуулахад арилжаа эрхлэх байгууллагын, эсхүл мэргэжлийн холбооны бүртгэлээс тэргүүн ээлжид хасуулсан байна.
- 3.25. Бонд гаргагч энэ журмын 3.1 - д заасан буюу нийтэд санал болгон гаргасан бондыг нийтэд санал болгохыг зөвшөөрсөн үнэт цаасны бүртгэлээс хасуулахад дараах баримт бичгийг Хороонд хүргүүлнэ:
- 3.25.1. албан хүсэлт;
- 3.25.2. хөрөнгө оруулагчдын өмнө хүлээсэн үүргээ бүрэн хэрэгжүүлсэн тухай мэдэгдэл, холбогдох баримт;
- 3.25.3. бондыг энгийн хувьцаанд хөрвүүлсэн бол үнэт цаас эзэмшигчийн өмчлөх эрх баталгаажсан тухай төвлөрсөн хадгаламжийн байгууллагын мэдэгдэл;
- 3.25.4. зохицуулалтын үйлчилгээний хөлс төлсөн тухай төлбөрийн баримт.
- 3.26. Энэ журмын 3.2 - т заасан этгээд биржийн бус зах зээлд гаргасан бондыг бүртгэлээс хасуулахад дараах баримт бичгийг Хороонд хүргүүлнэ:
- 3.26.1. албан хүсэлт;
- 3.26.2. хөрөнгө оруулагчдын өмнө хүлээсэн үүргээ бүрэн хэрэгжүүлсэн тухай мэдэгдэл;
- 3.26.3. бондыг хассан тухай мэргэжлийн холбооны шийдвэр;
- 3.26.4. зохицуулалтын үйлчилгээний хөлс төлсөн тухай төлбөрийн баримт.
- 3.27. Хороо энэ журмын 3.25, 3.26- д заасан баримт бичгийн бүрдэл, агуулгыг ажлын 10 өдрийн дотор хянаж, холбогдох этгээдийн бүртгэлээс хассан тухай шийдвэрийг үндэслэн Хорооны бүртгэлээс хасах эсэх асуудлыг шийдвэрлэнэ.
- 3.28. Нийтэд санал болгох бондыг анхдагч зах зээлд санал болгож, уг үйл ажиллагаа амжилтгүй болсон тохиолдолд захиалгыг цуцлах мэдэгдлийг андеррайтерт хүргүүлж, захиалгыг бүрэн цуцалснаас хойш ажлын таван өдрийн дотор бондын бүртгэлийг Хорооны хуралдаанаар хүчингүй болгоно.